A Bizottság 1655/2001/EK rendelete
(2001. augusztus 14.)
a borpiac közös szervezéséről szóló 1493/1999/EK tanácsi rendelet végrehajtása egyes részletes szabályainak megállapításáról, valamint a borászati eljárások és kezelések közösségi kódexének létrehozásáról szóló 1622/2000/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2826/2000/EK rendelettel módosított [1], a borpiac közös szervezéséről szóló, 1999. május 17-i 1493/1999/EK tanácsi rendeletre [2] és különösen annak 46. cikkére,
mivel:
(1) Az 1493/1999/EK rendelet V. melléklete A. 3. pontja előírja a bor maximum engedélyezhető összes kén-dioxid-szintjének megnövelését, ha az időjárási feltételek ezt szükségessé teszik.
(2) A legutóbb az 1609/2001/EK rendelettel módosított [3] 1622/2000/EK bizottsági rendelet [4] megállapítja az 1493/1999/EK rendelet alkalmazásának egyes részletes szabályait, különös tekintettel a megengedett legmagasabb összes kén-dioxid-szintre.
(3) 2001. május 21-én kelt levelében a német kormány kérte a bor legmagasabb engedélyezett összes kén-dioxid-szintjének - amely literenként legfeljebb 300 milligrammban van meghatározva - literenként legfeljebb 40 milligrammal történő növelésének engedélyezését a rendkívül kedvezőtlen időjárási viszonyokat követő 2000-es szőlőszüretből származó, Németországban termelt borok esetében. Ennek a kérésnek helyt kell adni.
(4) Ez az ideiglenes intézkedés az egyetlen lehetséges megoldás, amely biztosítja, hogy a 2000-ben leszüretelt szőlő ne menjen tönkre, és borkészítésre fel lehessen használni Németországban.
(5) Az 1622/2000/EK rendeletet ezért úgy kell módosítani, hogy engedélyezze a 2000-es szőlőszüretből származó, Németországban megtermelt bor megengedett legmagasabb összes kén-dioxid-szintjének megnövelését.
(6) A Borpiaci Irányítóbizottság az elnöke által megszabott határidőn belül nem nyilvánított véleményt,
ELFOGADTA EZT A RENDELETET:
1. cikk
Az 1622/2000/EK rendelet a következőképpen módosul:
1. A 19. cikk a következő (4) bekezdéssel egészül ki:
"(4) E rendelet XIIa. melléklete felsorolja azokat az eseteket, amikor a tagállamok az időjárási feltételek miatt engedélyezhetik, hogy a bor legmagasabb összes kén-dioxid-szintjét - amely az 1493/1999/EK rendelet V. melléklete A. pontja szerint literenként legfeljebb 300 milligramm lehet - literenként legfeljebb 40 milligrammal megnöveljék a területükön található egyes bortermelő övezetekben előállított egyes borokra vonatkozóan."
2. A XIIa. mellékletet - amelynek a szövegét e rendelet melléklete tartalmazza - be kell illeszteni.
2. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. augusztus 14-én.